<classify> SERIKALI imepokea ndege mpya ya kihistoria katika bara la Afrika aina ya Airbus A220-300 iliyopewa jina la Dodoma Hapa Kazi Tu ambayo ina uwezo wa kubeba abiria 130 hadi 150. Ndege hiyo ilipokelewa jana na Rais John Magufuli pamoja na viongozi wengine wa kimataifa akiwepo Makamu wa Rais Samia Suluhu Hassan na Waziri Mkuu Kassim Majaliwa. Ndege hiyo, iliwasili katika Uwanja wa Ndege wa Kimataifa wa Julius Nyerere JNIA jana saa 10.30 alasiri na kumwagiwa maji kama ishara ya mapokezi ya kiheshima. Ilielezwa kuwa tokea kufufuliwa kwa Shirika hilo, serikali imeingiza zaidi ya Sh bilioni 28 na kwamba serikali ina mpango wa kuongeza ndege nyingine na Tanzania sasa itaanza kutoa mafunzo kwa marubani.Akizungumza katika mapokezi hayo, Rais Magufuli alisema ndoto yake ni Tan- zania kuanza kutengeneza ndege zake na pia kuifanya sekta ya anga kuongeza idadi ya watalii.Nawahakikishia ndugu zangu watanzania tunaweza, Mungu anatupenda sana na sisi viongozi Mungu anatutumia... ndoto yangu ni kutengeneza ndege zetu wenyewe, alisema Rais Magufuli. Ndege hiyo kwa mujibu wa rubani Samit Pandya ilitumia saa 17 kutoka Canada Santa Maria, Ghana hadi Dar es Salaam. Rais alisema katika kipindi cha miaka mitatu ya serikali yake, ameweza kutekeleza ilani ya chama chake kwa vitendo ikiwa ni pamoja na ujenzi wa miundombinu ya barabara, reli, usafiri wa majini, usafiri wa anga na pia upanuzi wa viwanja vya ndege.Rais Magufuli aliongeza kuwa nia ya serikali ni kununua ndege nane na tayari zimekwishafika nchini ndege tano na nyingine itafika mwezi ujao mwanzoni. Tangu ndege hizi tulizonunua zianze kazi Sh bilioni 28 imeingiza, itasikitisha endapo bodi na menejimenti ya ATCL itaturudisha kule tulipotoka kwa kweli itakuwa aibu kubwa kwa watanzania, alisema Rais Magufuli. Alisema ATCL inakabidhiwa ndege hizo kwa mkataba ili waende kuzalisha na kurudisha fedha za serikali na pia kupatia Shirika faida lizidi kukua. Aidha, alisema uwanja wa ndege was Kilimanjaro KIA unafanyiwa ukarabati na pia kufanya maboresho Chuo cha Usafirishaji cha Taifa NIT lengo la serikali ikiwa ni kukipatia chuo hicho ndege tano kwa ajili ya kufundishia. Alisema usafiri wa anga mbali na kuliingizia taifa mapato itasaidia pia kuimarisha sekta ya utalii ambapo Rais Magufuli alisema pamoja na kuwa na vivutio vingi lakini watalii wanaokuja nchini ni wachache. Watumishi wa ATCL usafiri wa anga ni huduma lakini pia ni biashara, hakuna msamiati wa kupata hasara mchape kazi, muwe wabunifu, mboreshe huduma, Hakuna sababu ya Tanzania kushindwa kama tumefika hapa ni matumaini yangu tutafika mbali, alisema Rais Magufuli na kuwaasa watanzania kulipa kodi ili serikali ipate mapato ya kutosha, alisisitiza. Kwa upande wake, Spika wa Bunge, Job Ndugai aliipongeza serikali kwa kununua ndege hiyo ambayo ambapo aliwasisitiza wananchi kulipa kodi ili serikali ipate fedha ya kuleta maendeleo. Alisema bunge sasa lina kamati maalumu ya kutazama maeneo mapya ya kukusanya kodi ili kila mtu ashiriki ambapo aliitaka pia Bodi ya ATCL kufanya kazi kuimarisha shirika hilo. Jaji Mkuu, Ibrahim Juma alimpongeza Rais kwa uwekezaji wa kimkakati na wa kiushindani. Naye, Katibu Mkuu Kiongozi aliwataka ATCL kuendesha kibiashara Shirika hilo na kwamba gharama za ndege hiyo zinarudi serikalini ili serikali iweze kununua ndege nyingine. Aidha alisema kuwapo na ndege nyingine nchini kutasaidia kushusha gharama za usafiri huo.  <topic>: KITAIFA 